ইংল্যান্ড সফরে রোহিতের ডেপুটি নন বুমরা! ফেভারিট কে?

ওয়েব ডেস্ক: বর্ডার-গাভাসকর ট্রফিতে (Border-Gavaskar Trophy) রোহিত শর্মার (Rohit Sharma) ডেপুটি হিসেবে বেছে নেওয়া হয়েছিল জসপ্রীত বুমরাকে (Jasprit Bumrah)। রোহিতের অনুপস্থিতিতে দুটি টেস্টে তিনিই নেতৃত্ব দেন। এর মধ্যে একটি টেস্টে ভারত জেতে। কিন্তু বুমরাকে কি সহ-অধিনায়কের পদ থেকে ছেঁটে ফেলছে বিসিসিআই (BCCI)? সাম্প্রতিক রিপোর্ট কিন্তু সেরকমই বলছে। এই পদে নতুন কাউকে বসানো হতে পারে।

শোনা যাচ্ছে, ইংল্যান্ড সফরে বুমরাকে সহ-অধিনায়ক রাখা হচ্ছে না। কিন্তু কেন? আসলে তাঁর সুস্থতার কথা মাথায় রেখেই এই পদক্ষেপ নিতে চলেছে ভারতীয় বোর্ড। অস্ট্রেলিয়া সফরের শেষ টেস্টের প্রথম দিন চোট পেয়েছিলেন লাল বলে আইসিসি-র এক নম্বর বোলার। অতিরিক্ত ব্যবহারের ফলে পুরনো পিঠের চোট ফিরে এসেছিল তাঁর।

আরও পড়ুন: বুন্দেশলিগা ফের বায়ার্নের, অবশেষে ট্রফি জিতলেন হ্যারি কেন

সেই চোটের ধাক্কায় দীর্ঘদিন মাঠের বাইরে ছিলেন ডানহাতি পেসার, এমনকী আইসিসি চ্যাম্পিয়ন্স ট্রফিতেও খেলতে পারেননি। আইপিএলে ঢুকছেন কিছুটা পরে। বিসিসিআই-এর এক সূত্র জানিয়েছে, ইংল্যান্ডে পরপর পাঁচটা টেস্টে খেলানো হবে না বুমরাকে। তাতে চোট ফিরে আসতে পারে। সব ম্যাচ না খেললে তাঁকে সহ-অধিনায়ক রাখার যুক্তি নেই। তাই এই সিদ্ধান্ত।

নতুন সহ-অধিনায়ক হিসেবে ঋষভ পন্থ (Rishabh Pant) এবং শুভমান গিলের (Shubman Gill) নাম উঠে আসছে। পন্থ একসময় অধিনায়ক হিসেবে প্রথম পছন্দ ছিলেন, কিন্তু ফর্ম খুইয়ে অনেক নীচে নেমে গিয়েছেন। বরং চ্যাম্পিয়ন্স ট্রফিতে রোহিতের ডেপুটি হিসেবে খেলা গিল আইপিএলে দুর্দান্ত ফর্মে আছেন। গুজরাত টাইটান্সের অধিনায়কত্বও করেছেন ত্রুটিহীন ভাবে। তাই তাঁর পাল্লাই ভারী।